KOMISIJOS REGLAMENTAS (EB) Nr. 58/2008
2008 m. sausio 24 d.
iš dalies keičiantis Reglamentą (EB) Nr. 712/2007 skelbiantį nuolatinius konkursus valstybių narių intervencinių agentūrų turimiems grūdams Bendrijos rinkoje perparduoti
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 2003 m. rugsėjo 29 d. Tarybos reglamentą (EB) Nr. 1784/2003 dėl bendro grūdų rinkos organizavimo (1), ypač į jo 6 straipsnį,
kadangi:
(1)
Komisijos reglamentu (EB) Nr. 712/2007 (2) buvo paskelbti nuolatiniai konkursai valstybių narių intervencinių agentūrų turimiems grūdams perparduoti Bendrijos rinkoje. Minėto reglamento 2 straipsnyje numatyta, kad nukrypstant nuo 1993 m. liepos 28 d. Komisijos reglamento (EEB) Nr. 2131/93, nustatančio intervencinių agentūrų turimų grūdų pardavimo tvarką ir sąlygas (3) 13 straipsnio 4 dalies antros pastraipos nuostatų, veiklos vykdytojai pasiūlymus pateikia kartu su užstatu, kurio dydis yra 10 EUR už toną.
(2)
Grūdų kainos Bendrijos rinkoje nuo 2007-2008 prekybos metų pradžios pastebimai išaugo. Vis dėlto toks kainų padidėjimas yra nepastovus, pastebimi žymūs kainų svyravimai - yra skirtumas, kartais labai didelis, tarp mažėjančios kainos Bendrijos rinkoje ir kainos, už kurią produktai parduodami konkurso būdu iš intervencinių atsargų. Dėl tokių kainos skirtumų konkursą laimėjusieji veiklos vykdytojai kartais neatsiima jiems priklausančių partijų. Todėl nustatytasis 10 EUR užstatas jau yra per mažas norint užtikrinti, kad tokios grūdų partijos bus atsiimtos. Siekiant išvengti tokios situacijos ir sudaryti sąlygas veiksmingai konkurso, kuriam taikomas Reglamentas (EB) Nr. 712/2007, eigai, minėtą užstatą reikėtų padidinti.
(3)
Todėl Reglamentą (EB) Nr. 712/2007 reikėtų atitinkamai iš dalies pakeisti.
(4)
Šiame reglamente numatytos priemonės atitinka Grūdų vadybos komiteto nuomonę,
PRIĖMĖ ŠĮ REGLAMENTĄ:
1 straipsnis
Reglamento (EB) Nr. 712/2007 2 straipsnis pakeičiamas taip:
„2 straipsnis
1 straipsnyje numatyti pardavimai vykdomi Reglamente (EEB) Nr. 2131/93 numatyta tvarka. Tačiau nukrypstant nuo minėto reglamento 13 straipsnio 4 dalies antros pastraipos nuostatų, nustatytas pasiūlymo užstatas yra 25 EUR už toną.“
2 straipsnis
Šis reglamentas įsigalioja kitą dieną po jo paskelbimo Europos Sąjungos oficialiajame leidinyje.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2008 m. sausio 24 d.